ETXEBERRIA IRADI (EH Bildu, 2016-02-25):
Eskerrik asko, presidentea.
EH Bilduri inportantea iruditzen zaio adierazpen orokorretatik konpromiso eta pauso zehatzetara etortzea, eta horregatik hain zuzen, gaurkoan etorri gara proposamen zehatz eta egingarri batekin. Gauza bakarra eskatzen du garatu ahal izateko, borondate politikoa, nahi izatea.
Gurasotasun baimenak parekatzea dugu helburu, lurralde osoan eta sektore publikoan nahiz pribatuan, eta abiapuntu gisa proposatzen dugu proiektu pilotu bat hastea. Gurasotasun baimenek izan behar dutelako iraupen berdina, transferi ezinak eta % 100ean ordainduak.
Proiektu pilotua ez da azken helmuga, abiapuntua da. Islandian ere aipatu dut nola Reikiavik-eko Udalean egin zuten lehenengo esperientzia bat eta gero, ondoren zabaldu zuten proiektua Islandia osora. Hortaz ez dut uste anbizioa denik falta zaiguna.
Uste dugu beharrezkoa dela urratsak ematen hastea eta horregatik saiakera berezia egin dugu PNVrekin ere gutxieneko adostasun batera iristeko. Jonan Fernándezek esango lukeen moduan, nanoakordio bat lortzeko sikiera. Saiatu gara proiektu pilotuaren proposamena kentzen eta proposatzen proiektu pilotua egiteko azterketa egitea eta emaitzen arabera, proiektu pilotua egiteko aukera aztertzea. Saiatu gara proposatzen negoziazio kolektiboaren markoan azterketa egiteko proposamen hori proposatzea soilik. Baina erantzuna ezezkoa izan da. PNVk ez du konpromisorik hartzeko interesik izan.
Esaera batek dion bezala "zerbait lortu nahi denean, bitartekoak jartzen dira eta zerbait egin nahi ez denean aitzakiak bilatzen dira". Zer politika publiko egin ditu Jaurlaritzak edo egiteko asmo ditu Jaurlaritzak orduan pertsonen zaintzan gizonen erantzunkidetasuna sustatzeko?
Galdera horrekin jarraitzen dugu oraindik, eta egia da gauza asko egin daitezke, proposamen asko ekarri daitezke, guk gaur proposamen zehatz eta egingarri bat ekarri dugu eta erantzuna ezekoa izan da.
Aipatzen zigun PNVk gure eredua Islandia dela, eta zergatik izan behar duen Islandiak eredu eta ez beste herrialde batek. Bai, noski, Islandia gure eredua da eta horrela aurkeztu dut. Baimen parekideak, iraupen berekoak, transferi ezinak, % 100ean ordainduak eta bakoitzak sei hilabeteko eredurantz doaz. Hori da gure eredua. Ez duguna esaten da denen eredua izan behar duela.
Proiektu pilotua proposatzen dugunean ez dugu proposamen eredu horri erantzun behar dionik proiektuak baizik eta helmuga, baimenak parekatze izan behar duela, baimenak berdintzea izan behar duela. Proiektu pilotu hori nolakoa izango litzatekeen azterketa baten bidez landuko litzateke, ikusiko litzateke zein departamentu edo sailetan landu ahal izango litzatekeen, zer egutegirekin eta zer inbertsio eskatuko lukeen. Gu hemen ez gatoz proiektu pilotu konkretu bat proposatzera, baizik eta bai proposatzera norabide horretan lanean hasteko.
Ez dakigu PNVk euskararentzat txantxangorriaren ikurra atera duen bezala beste txoriren baten ikurra ateratzeko asmoa izango duen, zozoa, kukua, auskalo. Baina galdera mahai gainean dago, esan nahi dut, zer politika publiko egitea pentsatzen du PNVk gizonen erantzunkidetasuna sustatzeko? Zer politika publiko?
Eta bai, bitartean adibidez martxoan aitatasun berrien inguruko jardunaldi antolatu du Jaurlaritzak, oso ondo dago horren inguruan hitz egitea, baina atentzioa ematen du horren inguruan aurrerapausoak emateko proposamen zehatz bat ekartzen dugunean, halako interesa izateak ate guztiak ixteko eta denak, eta denak gaur egun dagoen bezala, jarraitu arazteko.
Eskertu nahi dut bestalde Rosa Fresnoren jarrera, zeren egia da abiapuntuan oso interes eta ikuspegi desberdinak bagenituen ere, saiatu dela benetan adostasun batera iristen. Horrek erakusten du, batez ere, badagoenean borondatea adostasunetara iristeko posible dela, eta lortu dugu nolabait ere, interes eta ikuspegi ezberdinak erdibidekoan kontziliatzea, (...) ba lortu nolabait ere, interes horiek kontziliatzea eta benetan eskertzen dut, Rosa Fresnoren jarrera.
Erdibidekoan jaso dugu gurasotasun baimenak parekatzeko adierazpen orokor bat eta proiektu pilotua abiatzeko bete beharra.  Eta ondoren, Talde Sozialistak proposatutako bestelako neurri batzuk ere jaso ditugu, baina ondoren pentsatzen dut Rosa Fresnok nik baino hobeto azaldu dituela neurri horiek.
Bukatzeko, eskertu nahiko nuke baita ere Estatu Espainiarrean lanean ari den PPiiNA Plataforma, gurasotasun baimenak parekatzeko egiten duen lan guztiagatik.
Ez dakit oraindik oso ondo zer gertatuko den, badirudi eskuinak erdibideko bat adostu duela, guk ekimen honekin Jaurlaritza Iparraldera begira jarri nahi genuen, Islandiara begira jarri nahi genuen eta ez Madrilera, baina badirudi ez dugula lortu, erdibideko bat egin dutelako ezer ez aldatzeko.
Emaitza, politika zaharrak, politika antisozialak eta herritarrak galtzaile.